CELEX: 
Language: mt
Date: 2021-12-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-fini ta’ adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju fil-lampi fluworexxenti (kompatti) b’kappa waħda għal finijiet ta’ tidwil ġenerali < 30 W b’tul tal-ħajja ta’ 20 000 siegħa jew iktar

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-fini tal-adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS). L-emenda tikkonċerna eżenzjoni għal applikazzjonijiet speċifikati li fihom il-merkurju f’lampi fluworexxenti (kompatti) b’kappa waħda għal finijiet ta’ tidwil ġenerali < 30 W b’tul tal-ħajja ta’ 20 000 siegħa jew iktar.
            
            
               Id-Direttiva RoHS tirrestrinġi l-użu ta’ ċerti sustanzi perikolużi fit-tagħmir elettriku u elettroniku (EEE), kif speċifikat fl-Artikolu 4. Attwalment għaxar sustanzi huma ristretti u elenkati fl-Anness II tad-Direttiva: iċ-ċomb, il-merkurju, il-kadmju, il-kromju eżavalenti, il-bifenili polibromurati (PBB), l-eteri tad-difenil polibromurat (PBDE), il-ftalat tal-bis(2-etileżil) (DEHP), il-ftalat tal-butil benżil (BBP), il-ftalat tad-dibutil (DBP) u l-ftalat tad-diisobutil (DIBP). L-Annessi III u IV jelenkaw il-materjali u l-komponenti tal-EEE għal applikazzjonijiet speċifiċi li huma eżentati mir-restrizzjonijiet fuq is-sustanzi stabbiliti fl-Artikolu 4(1).
            
            
               L-Artikolu 5 tad-Direttiva jipprevedi l-adattament tal-Annessi III u IV għall-progress xjentifiku u tekniku, li jista’ jinkludi l-għoti, it-tiġdid jew ir-revoka tal-eżenzjonijiet. Skont l-Artikolu 5(1)(a), l-eżenzjonijiet għandhom jiġu inklużi fl-Annessi III u IV biss jekk din l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH)
                  2
                u meta tiġi ssodisfata kwalunkwe waħda mill-kundizzjonijiet li ġejjin: (i) it-tneħħija jew is-sostituzzjoni tas-sustanza permezz ta’ bidliet fid-disinn jew fil-materjali u fil-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; (ii) l-affidabbiltà tas-sostituti mhix żgurata; (iii) l-impatti negattivi totali fuq l-ambjent, fuq is-saħħa u fuq is-sikurezza tal-konsumatur ikkawżati mis-sostituzzjoni tas-sustanza x’aktarx li jissuperaw il-benefiċċji totali tagħha għall-ambjent, għas-saħħa u għas-sikurezza tal-konsumatur. 
            
            
               Id-deċiżjonijiet dwar l-eżenzjonijiet, u t-tul ta’ żmien tagħhom, iridu jqisu wkoll id-disponibbiltà tas-sostituti u l-impatt soċjoekonomiku tas-sostituzzjoni. Id-deċiżjonijiet dwar it-tul ta’ żmien tal-eżenzjonijiet iridu jqisu kwalunkwe impatt potenzjali fuq l-innovazzjoni. Fejn ikun rilevanti, trid tiġi applikata mentalità li tqis iċ-ċiklu tal-ħajja fir-rigward tal-impatti kumplessivi tal-eżenzjoni. 
            
            
               L-Artikolu 5(1)(a) jispeċifika wkoll li, sabiex tinkludi jew, meta jkun applikabbli, tħassar materjali u komponenti tal-EEE għal applikazzjonijiet speċifiċi fil-listi fl-Annessi III u IV, il-Kummissjoni trid tadotta atti delegati individwali. L-Artikolu 5(3) u l-Anness V jiddeskrivu l-proċedura għat-tressiq ta’ applikazzjonijiet relatati mal-eżenzjoni. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni tirċievi
                  3
                talbiet mingħand l-operaturi ekonomiċi biex tagħti jew iġġedded l-eżenzjonijiet skont l-Artikolu 5(3) u l-Anness V tad-Direttiva RoHS.
            
            
               L-eżenzjoni 1(g) attwali tal-Anness III tippermetti l-użu tal-merkurju fil-lampi fluworexxenti (kompatti) b’kappa waħda li ma jaqbżux il-valuri li ġejjin (għal kull burner): 
            
            
               1(g) Għal finijiet ta’ tidwil ġenerali < 30 W b’tul tal-ħajja ta’ 20 000 siegħa jew iktar: 3,5 mg.
            
            
               Il-Kummissjoni rċeviet applikazzjoni waħda għat-tiġdid ta’ din l-eżenzjoni fit-28 ta’ Ġunju 2016, li ġġeddet b’informazzjoni addizzjonali mill-istess applikant fis-17 ta’ Jannar 2020. L-applikant essenzjalment sostna li ma kinux disponibbli sostituti ħielsa mill-merkurju
                  4
               . F’konformità mar-rekwiżiti tad-Direttiva RoHS (it-tieni subparagrafu tal-Artikolu 5(5)), l-eżenzjoni tibqa’ valida sa meta l-Kummissjoni tieħu deċiżjoni dwar l-applikazzjoni tat-tiġdid.
            
            
               Sabiex tevalwa l-applikazzjoni għat-tiġdid ta’ dik l-eżenzjoni, il-Kummissjoni nediet studju f’Ġunju 2017
                  5
               , li ġie konkluż fl-2018, biex twettaq il-valutazzjoni teknika u xjentifika meħtieġa, inkluż konsultazzjoni online ta’ tmien ġimgħat mal-partijiet ikkonċernati. Matul il-konsultazzjonijiet waslet kontribuzzjoni waħda, segwita minn skambji dokumentati fir-rapport ta’ studju. L-istudju inkluda informazzjoni estensiva dwar id-disponibbiltà ta’ sostituti, inkluż l-istimi tal-2020.
            
            
               Il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS matul il-laqgħa tal-esperti tad-29 ta’ Ottubru 2018 u rċeviet il-fehmiet tagħhom rigward l-azzjoni proposta. Wettqet il-passi proċedurali meħtieġa kollha fir-rigward tal-eżenzjonijiet mir-restrizzjoni fuq is-sustanzi skont l-Artikoli 5(3) sa 5(7)
                  6
               . Il-Kunsill u l-Parlament Ewropew ġew notifikati dwar l-attivitajiet kollha.
            
            
               L-istudju ta’ sostenn enfasizza dan li ġej:
            
            
               ·l-alternattivi tad-dijodi li jemettu d-dawl (LED) ħielsa mill-merkurju huma disponibbli għall-kategoriji tal-lampi koperti minn din l-eżenzjoni; 
            
            
               ·id-data turi li, f’termini ta’ impatti fuq l-ambjent, fuq is-saħħa u fuq is-sikurezza tal-konsumatur, is-sostituzzjoni tipprevjeni t-tqegħid fis-suq tal-merkurju li jinsab fl-applikazzjonijiet, filwaqt li tnaqqas ukoll l-enerġija kkunsmata għat-tidwil;
            
            
               ·fir-rigward tal-impatti soċjoekonomiċi tas-sostituzzjoni, huwa mistenni li l-kostijiet stmati jiġġarrbu prematurament biss meta mqabbla mal-kostijiet mistennija mill-eliminazzjoni gradwali naturali li diġà għaddejja u ma għandhomx jitqiesu bħala kostijiet addizzjonali ġġenerati minħabba eliminazzjoni gradwali sfurzata.  
            
            
               Bħala konklużjoni, il-valutazzjonijiet xjentifiċi u tekniċi, inkluż il-konsultazzjonijiet mal-partijiet ikkonċernati, spjegaw fid-dettall li l-ebda wieħed mill-kriterji tal-eżenzjoni mhu ssodisfat fir-rigward tal-eżenzjoni 1(g). 
            
         
         
            
               F’konformità mal-Linji Gwida dwar Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal tar-Regolamentazzjoni Aħjar għal perjodu ta’ erba’ ġimgħat biex jinġabar il-feedback tal-pubbliku. Matul il-konsultazzjoni dwar l-abbozz tal-att, ġew riċevuti 13-il kontribut minn membri tal-pubbliku. Il-punti li tqajmu ġew ikkunsidrati u tqies li l-ebda emenda ma kienet meħtieġa.
            
            
               3.ELEMENTI ĠURIDIĊI TAL-ATT DELEGAT
            
            
               Id-Direttiva Delegata tirrevoka l-eżenzjoni 1(g) elenkata fl-Anness III tad-Direttiva 2011/65/UE għall-użu tal-merkurju f’applikazzjonijiet speċifiċi. 
            
            
               Il-valutazzjoni tal-Kummissjoni tat-talba għal eżenzjoni, ibbażata fuq l-istudji ta’ sostenn u l-konsultazzjonijiet, ikkonkludiet li t-talba għal eżenzjoni ma tissodisfa l-ebda wieħed mill-kriterji stabbiliti fl-Artikolu 5(1)(a) li jiġġustifika l-estensjoni tal-eżenzjoni. Is-sostituzzjoni tal-merkurju, ma’ sostituti affidabbli, fil-kategoriji tal-lampi kkonċernati minn din l-eżenzjoni, hija prattikabbli xjentifikament u teknikament, u tiġi pprovduta evidenza li l-impatt kumplessiv tas-sostituzzjoni, f’termini tal-aspetti tal-ambjent, tas-saħħa u tas-sikurezza tal-konsumatur, jikkumpensa bil-kbir għal kwalunkwe impatt negattiv.
            
            
               Fil-qosor, il-kundizzjonijiet għall-għoti tal-eżenzjoni ma għadhomx issodisfati iktar, u l-eżenzjoni 1(g) għandha titħassar, f’konformità mal-Artikolu 5(1)(b).
            
            
               Id-data tal-iskadenza għal din l-eżenzjoni għandha tiġi stabbilita skont l-Artikolu 5(6) tad-Direttiva RoHS, li skontha, f’każ li eżenzjoni tiġi rrevokata, din l-eżenzjoni għandha tiskadi mhux qabel 12-il xahar, u mhux iktar tard minn 18-il xahar, wara d-data ta’ dik id-deċiżjoni. 
            
            
               Meta tiġi stabbilita d-data tal-iskadenza, għandu jitqies li ammont żgħir mit-tipi ta’ lampi
                  7
                koperti minn din l-eżenzjoni huma soġġetti għall-kriterji, stabbiliti fl-Anness II tar-Regolament tal-Kummissjoni (UE) 2019/2020 li jistabbilixxi rekwiżiti tal-ekodisinn għal sorsi tad-dawl u tagħmir ta’ kontroll separat, li huma applikabbli mill-1 ta’ Settembru 2021. L-obbligu tal-issodisfar ta’ dawn ir-rekwiżiti se jwassal biex il-lampi kkonċernati ma jitqegħdux fis-suq wara dik id-data. Dan huwa koerenti wkoll mal-valutazzjoni tal-Kummissjoni skont id-Direttiva RoHS, inkluż l-analiżi soċjoekonomika, li kkonkludiet li s-sostituti ħielsa mill-merkurju li huma affidabbli biżżejjed għat-tipi ta’ lampi koperti mill-eżenzjoni huma disponibbli sew u li s-sostituzzjoni tal-merkurju f’dawn il-lampi hija prattikabbli xjentifikament u teknikament. Madankollu, fir-rigward tal-entrata sħiħa tal-eżenzjoni skont id-Direttiva RoHS, għandu jitqies li l-maġġoranza l-kbira tal-lampi koperti minn dik l-eżenzjoni, jiġifieri l-lampi fluworexxenti kompatti mingħajr tagħmir ta’ kontroll integrat, mhumiex affettwati mill-kriterji skont ir-Regolament dwar l-Ekodisinn imsemmi hawn fuq. Għalhekk, il-perjodu ta’ validità massimu possibbli ta’ 18-il xahar biex imbagħad ma jibqax jintuża, abbażi tad-deċiżjoni, għandha tiġi stabbilita fid-dawl tas-sitwazzjoni speċifika għal din il-parti predominanti tal-lampi koperti mill-eżenzjoni, peress li huwa meħtieġ li jitqiesu ċ-ċirkostanzi relatati ma’ dawn il-lampi, u hija meħtieġa biex jiġu evitati kostijiet soċjoekonomiċi għoljin bla bżonn għall-parteċipanti fis-suq b’rabta mas-sostituzzjoni, b’mod partikolari fir-rigward tal-lampi li jeħtieġu sostituzzjoni li hija iktar kumplessa. 
            
            
               L-istrument legali huwa Direttiva Delegata, id-Direttiva 2011/65/UE, skont l-att legali ta’ awtorizzazzjoni, u b’mod partikolari bid-delega stabbilita fl-Artikolu 5(1) u 20 tagħha.
            
            
               L-objettiv tad-Direttiva Delegata hu li tikkontribwixxi għall-protezzjoni tas-saħħa tal-bniedem u tal-ambjent u tallinja d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tirrevoka eżenzjoni li ngħatat għall-użu ta’ sustanzi li suppost huma pprojbiti għal applikazzjonijiet speċifiċi, bid-dispożizzjonijiet tad-Direttiva RoHS u skont il-kundizzjonijiet mogħtija fiha u skont il-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               Id-Direttiva Delegata ma għandha l-ebda implikazzjoni fuq il-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.12.2021
            
            
               li temenda, għall-fini ta’ adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju fil-lampi fluworexxenti (kompatti) b’kappa waħda għal finijiet ta’ tidwil ġenerali < 30 W b’tul tal-ħajja ta’ 20 000 siegħa jew iktar
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  8
               , u b’mod partikolari l-Artikolu 5(1)(b) tagħha,
            
            
               Billi:
            
            
               (1)Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma elenkati fl-Anness III tad-Direttiva.
            
         
         
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Il-merkurju hu sustanza ristretta elenkata fl-Anness II tad-Direttiva 2011/65/UE. 
            
            
               (4)Permezz tad-Direttiva Delegata 2014/14/UE
                  9
               , il-Kummissjoni tat eżenzjoni għall-użu tal-merkurju, b’kontenut massimu ta’ 3,5 mg, f’lampi fluworexxenti (kompatti) b’kappa waħda għal finijiet ta’ tidwil ġenerali < 30 W b’tul tal-ħajja ta’ 20 000 siegħa jew iktar (“l-eżenzjoni”), li issa hija elenkata bħala l-eżenzjoni 1(g) fl-Anness III tad-Direttiva 2011/65/UE. L-eżenzjoni kellha tiskadi fil-31 ta’ Diċembru 2017, f’konformità mal-Anness III tad-Direttiva 2014/14/UE. 
            
            
               (5)Il-merkurju jintuża fil-lampi fluworexxenti (kompatti) b’kappa waħda sabiex jiġi prodott dawl ultravjola, li mbagħad jiġi kkonvertit f’dawl viżibbli mill-kisi fluworexxenti fuq il-bozza tal-lampa.
            
            
               (6)Fit-28 ta’ Ġunju 2016, il-Kummissjoni rċeviet applikazzjoni għat-tiġdid tal-eżenzjoni (“l-applikazzjoni għat-tiġdid”), jiġifieri fil-limitu ta’ żmien stabbilit fl-Artikolu 5(5) tad-Direttiva 2011/65/UE, u din ġiet aġġornata b’applikazzjoni mġedda fis-17 ta’ Jannar 2020. F’konformità mal-Artikolu 5(5) tad-Direttiva 2011/65/UE, l-eżenzjoni tibqa’ valida sa meta tiġi adottata deċiżjoni dwar l-applikazzjoni għat-tiġdid.
            
            
               (7)L-evalwazzjoni tal-applikazzjoni għat-tiġdid, li qieset id-disponibbiltà tas-sostituti u l-impatt soċjoekonomiku tas-sostituzzjoni, ikkonkludiet li s-sostituti ħielsa mill-merkurju li huma affidabbli biżżejjed għat-tipi ta’ lampi koperti mill-eżenzjoni huma disponibbli u li s-sostituzzjoni hija prattikabbli xjentifikament u teknikament. Barra minn hekk, dik l-evalwazzjoni kkonkludiet li huwa ċar li l-benefiċċji tas-sostituzzjoni se jikkumpensaw għal kwalunkwe impatt negattiv. L-evalwazzjoni kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawn il-konsultazzjonijiet saru disponibbli għall-pubbliku fuq sit web apposta.
            
            
               (8)Ladarba l-kundizzjonijiet stabbiliti fil-punt (a) tal-Artikolu 5(1) tad-Direttiva 2011/65/UE ma għadhomx issodisfati iktar, l-eżenzjoni jenħtieġ li tiġi rrevokata. 
            
            
               (9)Jenħtieġ li tiġi stabbilita data tal-iskadenza għall-eżenzjoni f’konformità mal-Artikolu 5(6) tad-Direttiva 2011/65/UE. Filwaqt li ammont żgħir tat-tipi ta’ lampi
                  10
                koperti minn din l-eżenzjoni huma soġġetti għall-kriterji tal-ekodisinn stabbiliti fl-Anness II tar-Regolament tal-Kummissjoni (UE) 2019/2020
                  11
               , li huma applikabbli mill-1 ta’ Settembru 2021, u għalhekk mhux se jibqgħu jitqiegħdu fis-suq, il-maġġoranza l-kbira tal-lampi koperti mill-eżenzjoni attwali mhumiex affettwati mill-kriterji skont ir-Regolament dwar l-Ekodisinn imsemmi hawn fuq. B’hekk, jenħtieġ li tiġi stabbilita d-data tal-iskadenza massima possibbli ta’ 18-il xahar wara d-deċiżjoni fir-rigward tal-entrata sħiħa tal-eżenzjoni sabiex jiġu evitati kostijiet soċjoekonomiċi għoljin bla bżonn għall-parteċipanti fis-suq b’rabta diretta mas-sostituzzjoni tal-kategorija tal-aħħar.
            
            
               (10)Għalhekk, jenħtieġ li d-Direttiva 2011/65/UE tiġi emendata skont dan,
            
            
                
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
            
               Artikolu 2 
            
            
               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva + jum wieħed].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
         
         
            
               Artikolu 4 
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 13.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista hija disponibbli fuq: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Disponibbli fuq 
                  https://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  . 
               
               
                  
                     (5)
                  
                        Ir-rapport finali tal-istudju huwa disponibbli fuq 
                  https://op.europa.eu/en/publication-detail/-/publication/4ae54b9e-e070-11e8-b690-01aa75ed71a1/language-en/format-PDF/source-84895526
                  ..
               
               
                  
                     (6)
                  
                        Lista tal-passi amministrattivi meħtieġa hija disponibbli fuq is-
                  sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (7)
                  
                        Il-prodotti fil-kamp ta’ applikazzjoni huma rregolati wkoll bir-Regolament tal-Kummissjoni (UE) 2019/2020 tal-1 ta’ Ottubru 2019 li jistabbilixxi r-rekwiżiti tal-ekodisinn għas-sorsi tad-dawl u għal tagħmir tal-kontroll separat li japplika mill-1 ta’ Settembru 2021. Għad-differenza tad-Direttiva 2011/65/UE, il-leġiżlazzjoni tal-ekodisinn ma tirrestrinġix is-sustanzi fil-prodotti iżda tistabbilixxi rekwiżiti tal-effiċjenza enerġetika li għandhom jiġu rrispettati għat-tqegħid tal-prodotti fis-suq. Il-lampi CFL b’tagħmir tal-kontroll integrat (CFLi) de facto mhumiex se jitqiegħdu fis-suq mill-1 ta’ Settembru 2021 minħabba n-nuqqas ta’ konformità tagħhom ma’ dawn ir-rekwiżiti tal-effiċjenza enerġetika. Ir-Regolament tal-Kummissjoni (UE) 2019/2020 jidentifika l-kontenut tal-merkurju bħala aspett ambjentali sinifikanti fiċ-ċiklu tal-ħajja ta’ sors tad-dawl, iżda jirrikonoxxi li l-użu ta’ sustanzi perikolużi, inkluż il-merkurju fis-sorsi tad-dawl, huwa rregolat bid-Direttiva 2011/65/UE. 
               
               
                  
                     (8)
                  
                        ĠU L 174, 1.7.2011, p. 88.
               
               
                  
                     (9)
                  
                        Id-Direttiva ta’ Delega tal-Kummissjoni 2014/14/UE tat-18 ta’ Ottubru 2013 li temenda, għal skopijiet ta’ adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għal 3,5 mg ta’ merkurju għal kull bozza f’bozoz fluworexxenti kompatti b’kappa waħda għal skopijiet ta’ illuminazzjoni ġenerali < 30 W b’ħajja ta’ 20 000 siegħa jew iktar (ĠU L 4, 9.1.2014, p. 71).
               
               
                  
                     (10)
                  
                        Il-lampi CFL b’tagħmir ta’ kontroll integrat (CFLi) huma koperti bl-entrata “Sorsi tad-dawl oħra fil-kamp ta’ applikazzjoni mhux imsemmija hawn fuq” fit-Tabella 1 tal-Anness II tar-Regolament tal-Kummissjoni (UE) 2019/2020 mill-1 ta’ Settembru 2021.
               
               
                  
                     (11)
                  
                        Kif iddikjarat fil-Premessi 9 u 10 tar-Regolament tal-Kummissjoni (UE) 2019/2020, l-ebda rekwiżit speċifiku tal-ekodisinn dwar il-kontenut tal-merkurju ma għandu jiġi stabbilit f’dak ir-Regolament.
               
            
      
    ---documentbreak--- 
      
         
         
            
               ANNESS 
            
            
               Fl-Anness III tad-Direttiva 2011/65/UE, l-entrata 1(g) hija sostitwita b’dan li ġej:
            
            
                     
                        Eżenzjoni
                     
                  
                  
                     
                        Kamp ta’ applikazzjoni u dati tal-applikabbiltà
                     
                  
               
                     
                        “1(g)
                     
                  
                  
                     
                        Għal finijiet ta’ tidwil ġenerali < 30 W b’tul tal-ħajja ta’ 20 000 siegħa jew iktar: 3,5 mg
                     
                  
                  
                     
                        Tiskadi [Uffiċċju tal-Pubblikazzjonijiet: 18-il xahar wara l-pubblikazzjoni tad-Direttiva Delegata fil-Ġurnal Uffiċjali]”